b'\n_START_ARTICLE_\nIvan \xc5\xa0talec\n_START_SECTION_\n\xc5\xbdivljenje in delo\n_START_PARAGRAPH_\nIvan \xc5\xa0talec se je rodil v Dolenji vasi pri Selcih kot tretji otrok kasneje dvanajst\xc4\x8dlanske dru\xc5\xbeine. Obiskoval je klasi\xc4\x8dno gimnazijo v Kranju, kjer je maturiral leta 1930. \xc5\xa0tudiral je na filozofski fakulteti v Ljubljani in leta 1934 diplomiral iz fizike in matematike. Po voja\xc5\xa1\xc4\x8dini se je leta 1935 zaposlil na gimnaziji v Murski Soboti. \xc5\xbde naslednje leto je bil prestavljen v Ljubljano na I. realno gimnazijo. Tam je bil do leta 1945. Tega leta je od\xc5\xa1el u\xc4\x8dit v Trbovlje. Leta 1951 je spet u\xc4\x8dil na I. gimnaziji v Ljubljani. Upokojil se je leta 1975._NEWLINE_Poleg pou\xc4\x8devanja je vodil tudi matemati\xc4\x8dni kro\xc5\xbeek, sestavljal urnike in bil varuh fizikalnega kabineta. V letih od 1949 do 1951 je bil pomo\xc5\xbeni in\xc5\xa1pektor za trboveljski in celjski okraj ter za Ljubljano z okolico; nekaj let je bil urednik Obzornika za matematiko in fiziko, nekaj \xc4\x8dasa predavatelj metodike fizike na Pedago\xc5\xa1ki akademiji in nato predavatelj metodike fizike in matematike na ljubljanski univerzi. Bil je pisec in recenzent velikega \xc5\xa1tevila u\xc4\x8dbenikov. Za svoje delo je prejel tudi ve\xc4\x8d priznanj in odlikovanj, mdr. je bil \xc4\x8dastni \xc4\x8dlan DMFA.'